આ આખી ફિલ્મને જાણે પરાણે બનાવી હોય એવી વાસ આવ્યા કરે છે. મોહમ્મદ ઝીશાનની બંદૂકડી, મૂછો તદ્દન નકલી લાગે છે. અભિષેકનું પાત્ર ગિટારિસ્ટ છે, પણ ગિટાર પર સરખી આંગળીઓ ફેરવતાં પણ તેને આળસ આવે છે. આપણને હસાવવાના મરણિયા પ્રયાસરૂપે પંજાબીઓનું સાવ મૂર્ખ તરીકે ક્લિશે ચિત્રણ કરવામાં આવ્યું છે. અભિષેક પોતાની જ જૂની ફિલ્મ ‘બ્લફ માસ્ટર’નો ડાન્સ કરે છે અને બરફીની સ્ટાઇલ કરીને સ્માઇલ કરવાનું કહે છે. ફિલ્મના બૅકગ્રાઉન્ડમાં હૉલીવુડની ક્લાસિક ‘ધ ગુડ, ધ બૅડ ઍન્ડ ધ અગ્લી’ની જગજાહેર ટ્યુન વાગે છે. કેનેથ દેસાઈ જેવા દમદાર ઍક્ટર માત્ર એક તદ્દન ફૂવડ સીનમાં આવીને જતા રહે છે, જેમાં તે પોતાના પક્ષના ચૂંટણી પ્રતીક તરીકે વરરાજાનો સેહરો પહેરીને પ્રવચન કરે છે; તમે માનશો?